REGOLAMENT TAL-KUMMISSJONI (KE) Nru 472/2008
tad-29 ta' Mejju 2008
li jimplimenta r-Regolament tal-Kunsill (KE) Nru 1165/98 li jikkonċerna l-istatistika għal żmien qasir fir-rigward ta’ l-ewwel sena bażi li għandha tiġi applikata għas-serje ta' perjodi fin-NACE Rev. 2 u, għas-serje ta' perjodi qabel l-2009 li għandha tiġi trażmessa skond in-NACE Rev. 2, il-livell ta' dettall, il-forma, l-ewwel perjodu ta' referenza, u l-perjodu ta' referenza
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1165/98 tad-19 ta' Mejju 1998 li jikkonċerna l-istatistika għal żmien qasir (1), u b'mod partikolari l-Artikolu 17(k) u (l) tiegħu,
Billi:
(1)
Ir-Regolament (KE) Nru 1165/98 jistabbilixxi qafas komuni għall-produzzjoni ta' statistika għal perjodu qasir għall-Komunità dwar iċ-ċiklu ekonomiku. L-għan ta' din l-istatistika hu ddefinit mir-referenza għar-Regolament tal-Kunsill (KEE) Nru 3037/90 tad-9 ta' Ottubru 1990 dwar il-klassifikazzjoni statistika ta' l-attivitajiet ekonomiċi fil-Komunità Ewropea (NACE Rev. 1) (2).
(2)
Skond ir-Regolament (KE) Nru 1893/2006 tal-Parlament Ewropew u tal-Kunsill ta' l-20 ta' Diċembru 2006 li jistabbilixxi l-klassifikazzjoni ta’ l-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi ta’ l-istatistika, se tinħareġ statistika fuq medda ta' żmien qasir immexxija mir-Regolament (KE) Nru 1165/98 skond in-NACE Rev. 2 mill-1 ta' Jannar 2009 'il quddiem.
(3)
Skond l-Artikolu 17(k) u (l) tar-Regolament (KE) Nru 1165/98, jeħtieġ li tiġi ddeterminata l-ewwel sena ta' bażi li għandha tiġi applikata għas-serje ta' perjodi fin-NACE Rev. 2 u, għas-serje ta' perjodi qabel l-2009 li għandhom jiġu trażmessi skond in-NACE Rev. 2, il-livell ta' dettall, il-forma, l-ewwel perjodu ta' referenza, u l-perjodu ta' referenza.
(4)
Il-miżuri stipulati f'dan ir-Regolament huma skond l-opinjoni tal-Kumitat tal-Programm Statistiku,
ADOTTAT DAN IR-REGOLAMENT:
Artikolu 1
L-ewwel sena ta' bażi li għandha tiġi applikata għal statistika ta' tul ta' żmien qasir immexxija mir-Regolament (KE) Nru 1165/98 u prodotta skond in-NACE Rev. 2, se tkun l-2005 (l-2006 għal D-310).
Artikolu 2
1. Ir-rekwiżiti speċifiċi rigward il-livell ta' dettall, il-forma, l-ewwel perjodu ta' referenza, u l-perjodu ta' referenza għas-serje ta' perjodi qabel l-2009 li għandhom jiġu trażmessi skond in-NACE Rev. 2, se jiġu stipulati fl-Anness.
2. Is-serje ta' perjodi miġbura skond ir-rekwiżiti msemmija fil-paragrafu 1 se tingħadda lill-Kummissjoni (Eurostat) kif ġej:
(a)
fil-każ ta' varjabbli tax-xahar, mhux aktar tard mid-data korrispondenti li tirreferi għal Jannar 2009;
(b)
fil-każ ta' data ta' kull tlett xhur, mhux aktar tard mid-data korrispondenti li tirreferi għall-ewwel tlett xhur ta' l-2009.
Artikolu 3
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tieghu u japplika direttament lill-Istati Membri kollha.
Magħmul fil-Lussemburgu, 29 ta’ Mejju 2008.